Document ID: /roh_data/filtered/fineweb-2-filterrobots_roh.jsonl.gz/1324

En il parlament è il project stà incontestà: Tut ils cas da cancer en Svizra duain vegnir tschaffads en in register – cumplet e standardisà. Il potenzial d'in tal register saja grond, è la maioritad dal parlament stada d'accord. Era las associaziuns da cassas da malsauns, da la protecziun da pazients e dals medis beneventan in tal register. Tar ils chantuns frunta il project però sin opposiziun.
Differents chantuns crititgeschan il register. Quel giaja memia lunsch e custia memia bler. Il ristg saja ch'i dettia la finala in register cun datas che saja plitost in deposit. Ils chantuns quintan cun custs supplementars da 20%. Il niz dal register na cumpenseschia betg ils custs.
Meglra prevenziun e perscrutaziun
Cun il register duai la prevenziun al cancer sa meglierar, ed ins spera da pudair diagnostitgar a temp la malsogna, uschia ch'ins pudess la tractar meglier. Quai tenor l'Uffizi federal per sanadad. Era la perscrutaziun duai profitar dal register tschaffà en ils chantuns e manà ensemen sin plaun naziunal.
Pazientas e pazients duain però avair il dretg da veto. Quai munta ch'i pon pretender da betg vegnir tschaffads. Mintg'onn vegnan diagnostitgads radund 40'000 novs cas da cancer e radund 17'000 persunas moran mintg'onn da la malsogna.
RR novitads 17:00